Dubbelmoord in Marlothpark | Maroela Media
Die polisie in Mpumalanga is op soek na 'n bende aanvallers wat twee mense in Marlothpark, naby Komatipoort, Woensdagaand vermoor het.
Brig. Leonard Hlathi, polisiewoordvoerder, het gesê die gesin van vier was in hul huis toe twee mans hulle omstreeks 15:00 genader en werk geëis het. "Die familie het gesê daar is in dié stadium geen werk beskikbaar nie. Skielik het nog mans te voorskyn gekom. Een van hulle het 'n vuurwapen gehad," het hy gesê.
Die slagoffers is vasgebind en lappe is in hul monde gedruk. "Die mans het 'n paar waardevolle items geneem en van die toneel gevlug. Twee slagoffers, die eienaar van die huis en 'n vrouebesoeker, het versmoor. Die [huiseienaar se] vrou en dogter het oorleef."
Hlathi het gesê die verdagtes is steeds soek.
In 'n afsonderlike voorval is 'n 44-jarige vrou ook Woensdag op 'n plaas naby Komatipoort vermoor. Sy is glo met 'n panga aangeval, het Hlathi gesê. Haar linkerarm is onder meer afgekap en sy het verskeie wonde aan haar liggaam gehad.
'n 35-jarige man, die vrou se gewese vriend, is reeds in hegtenis geneem.
"By die polisie se aankoms by die verdagte se huis, het hulle hom met 'n panga aangetref. Dit was vermoedelik die moordwapen. Hy is in hegtenis geneem en verskyn môre [Vrydag] in die Komatipoort-landdroshof," het Hlathi gesê.
Die polisie het 'n beroep gedoen op enigeen met inligting oor die aanval in Marlothpark om sers. Vusi Moses Thobela te bel by 082 449 0242.
Hoe kan mense net vrye toegang tot Marloth Park hê as jy nie daar hoort. Is dit nie veronderstel om 'n veiligheids estate te wees nie. Jare terug ook vir Pieter Pieterse daar vermoor.
Marlothpark is geen veiligheids estate nie. Dis n plattelandse dorp met n Munisipaliteit soos ons almal n MUnisipaliteit ken. Ons betaal ons rates en taxes, water en ligte , vullisverwydering en so meer. Toegangsbeheer kan eintlik nie eers toegepas word in enige munisipaleteit nie. Ons vorm deel van di groter NKOMAZI Munisipaliteit, wat onder meer insluitMarloth, Komati en Malelane. Meeste van ons belasting word egter ingeploeg in die swart gebiede.
Het so 'n rukkie terug daar gekuier.
Die sekuriteit laat maar veel te wense oor! Baie "rondlopers" binne. Het nie juis vreeslik veilig gevoel nie.
Mense besef nie hoe ruig die bosse daar is nie.Enige een kan maklik ongesiens daar ronbeweeg tussen die huise en om van buite af in die Park te kom is maklik.Jy het nie nodig om by die ingangshekke in te gaan as jy te voet is nie.